ΣΥΣΤΑΣΗ ΤΗΣ ΕΠΙΤΡΟΠΗΣ της 23ης Ιανουαρίου 1970 περί της οργανώσεως των υπηρεσιών των κεντρικών διοικήσεων των Τελωνείων, που είναι αρμόδιες για την εφαρμογή των διατάξεων που αφορούν την δασμολογητέα αξία των εμπορευμάτων

I Ο κανονισμός (ΕΟΚ) αριθ. 803/68 του Συμβουλίου της 27ης Ιουνίου 1968 περί της δασμολογητέας αξίας των εμπορευμάτων, καθόρισε σαν κύριο στόχο το να επιτευχθεί ομοιομορφία στον υπολογισμό της δασμολογητέας αξίας στα Κράτη μέλη για να αποφύγουν με τον τρόπο αυτό τις εκτροπές του εμπορίου των δραστηριοτήτων και των τελωνειακών εισπράξεων. Επί πλέον αυτός ο βασικός κανονισμός τείνει να διασφαλίσει στους εισαγωγείς ίση μεταχείριση για την είσπραξη των δασμών.

Για την πραγματοποίηση των στόχων αυτών είναι κατ' αρχή αναγκαίο να συμπληρωθεί ο βασικός κανονισμός με πολλές διατάξεις εφαρμογής.

Για την λειτουργία μίας κοινοτικής διαδικασίας που να επιτρέπει την θέσπιση διατάξεων εφαρμογής στις εύλογες προθεσμίες και την οργάνωση στενής συνεργασίας μεταξύ των Κρατών μελών και της Επιτροπής, τα σχέδια διατάξεων που καθορίζουν τους τρόπους εφαρμογής του βασικού κανονισμού υποβάλλονται στην επιτροπή περί δασμολογητέας αξίας, που συστήθηκε δυνάμει αυτού του κανονισμού. Εξ άλλου και παράλληλα, η επιτροπή προβαίνει στην εξέταση των θεμάτων των σχετικών με την πρακτική εφαρμογή του βασικού κανονισμού. Όμως στα πλαίσια των τελευταίων αυτών εργασιών διεπιστώθησαν σημαντικές διαφορές στον τομέα της εκτιμήσεως και εξ αιτίας αυτών των διαφορών ο τελωνισμός ορισμένων εμπορευμάτων μεταφέρθηκε από ένα Κράτος μέλος παραλήπτη προς ένα άλλο Κράτος μέλος στο οποίο γίνεται εκτίμηση με περισσότερο ευνοϊκή βάση.

Η επιτροπή προβαίνει τώρα σε συγκριτική εξέταση των προϋποθέσεων που σε ορισμένες πρακτικές περιπτώσεις, απαιτούνται για τις εισαγωγές ορισμένων εμπορευμάτων στα διάφορα Κράτη μέλη. Πρόκειται για περιπτώσεις όπου η τιμή του τιμολογίου είναι λανθασμένη ή αμφισβητείται από άποψη εκτιμήσεως. Ο σκοπός που επιδιώκεται είναι η αναζήτηση σε τέτοιες περιπτώσεις, μίας κοινής μεθόδου εκτιμήσεως.

Η σύγκρουση των εθνικών πρακτικών σ' αυτόν τον τομέα απέδειξε ότι πολύ συχνά η δασμολογητέα αξία καθορίζεται με βάση ανόμοια στοιχεία που οφείλονται ιδίως στην εφαρμογή αισθητά διαφορετικών συντελεστών προσαρμογής πράγμα που οδηγεί σε ανισότητες μεταξύ των δασμολογητέων αξιών που έχουν τηρηθεί επομένως σε ποσοστά εισπραχθέντων δασμών.

II Είναι σημαντικό να δύνανται να αναλυθούν τέτοιες καταστάσεις αμελλητί και με πλήρη επίγνωση. Ένα αποτελεσματικό μέσο για την συγκέντρωση των πληροφοριακών στοιχείων αναγκαίων γι αυτό τον σκοπό παρέχεται με τον κανονισμό (ΕΟΚ) αριθ. 375/69 της Επιτροπής της 27ης Φεβρουαρίου 1969. Πράγματι από την 1η Ιουλίου 1969, ημερομηνία που άρχισε να ισχύει αυτός ο κανονισμός, οι τελωνειακές υπηρεσίες των Κρατών μελών πληροφορούνται όλα τα στοιχεία που δύνανται να έχουν επίπτωση στον υπολογισμό της δασμολογητέας αξίας. Εν τούτοις οι πληροφορίες που δίνονται από τους εκτελωνιστές στο Τελωνείο δεν δύνανται να χρησιμοποιηθούν επωφελώς παρά μόνο εάν είναι συγκεντρωμένες στα πλαίσια ειδικής κεντρικής υπηρεσίας και επανδρωμένης με ικανοποιητικό προσωπικό προκειμένου να γίνει συγκριτική εξέταση των στοιχείων αυτών.

Συμπεραίνεται από τα προλεγόμενα ότι τα προβλήματα του υπολογισμού που πρέπει να λυθούν από τις εθνικές διοικήσεις έλαβαν μία τελείως άλλη έκταση. Κατά συνέπεια οι αρμόδιες για τον υπολογισμό των δασμών διοικητικές υπηρεσίες που στο παρελθόν θα ηδύναντο να θεωρηθούν ότι ευρίσκοντο στο ύψος των αρμοδιοτήτων τους έχουν ανάγκη από τώρα και στο εξής από μία νέα διάρθρωση για να ανταποκριθούν στις απαιτήσεις που προκύπτουν από την εφαρμογή των κοινοτικών κανονισμών.

III Για αυτούς τους λόγους, η Επιτροπή συνιστά στα Κράτη μέλη, δυνάμει του άρθρου 155 της συνθήκης περί ιδρύσεως της Ευρωπαϊκής Οικονομικής Κοινότητος:

- να ενεργήσουν έτσι ώστε η εφαρμογή των νομοθετικών και διοικητικών διατάξεων στον τομέα της δασμολογητέας αξίας, από τις περιφερειακές και τοπικές αρχές να συντονίζεται και να διευθύνεται από τις κεντρικές αρχές-

- να διανείμουν στις περιφερειακές ή τοπικές αρχές οδηγίες ικανές να προωθήσουν την ομοιόμορφη εφαρμογή των εν λόγω διατάξεων στο έδαφος του Κράτους μέλους σύμφωνα με τον κανονισμό (ΕΟΚ) αριθ. 803/68 του Συμβουλίου, της 27ης Ιουνίου 1968, περί της δασμολογητέας αξίας των εμπορευμάτων και με τις διατάξεις εφαρμογής αυτού του κανονισμού που εκδόθηκαν-

- να εξασφαλίσουν την διαρκή διάθεση πλήρων πληροφοριών για τις μεθόδους που υιοθετούνται για τον υπολογισμό της δασμολογητέας αξίας των εμπορευμάτων και ιδίως για τις περιπτώσεις όπου λείπει ή που πρέπει να προσαρμοσθεί η τιμή του τιμολογίου που δύναται να ληφθεί σαν βάση για την εκτίμηση.

Έγινε στις Βρυξέλλες, στις 23 Ιανουαρίου 1970.

Για την Επιτροπή

Ο Πρόεδρος

Jean REY